Ærgerlig, men også lettet. Sådan lyder den umiddelbare reaktion fra forkvinden for forældrerådet i Sennels Børnehave. Meldingen kommer, efter politikerne i kommunalbestyrelsen i Thisted Kommune onsdag forhandlede en ny budgetplan på plads for 2023. En plan, der betyder, at et tiltrængt børnehus må vente til i hvert fald 2024. - Som udgangspunkt er jeg lidt lettet over, det kun er udskudt et år, for vi frygtede lidt en aflysning af projektet, fortæller Annika Frøkjær Kanstrup, der er forkvinde for forældrerådet i Sennels Børnehave. I oktober blev det meldt ud, at projektet med et nyt børnehus i Sennels blev udskudt til næste år som følge af stigende priser på byggematerialer. Men med Thisted Kommunes køb af Hanstholm Havn skulle budgetforhandlingerne for 2023 genåbnes, og her bliver børnehuset sorteper. - Vi gik ind til mødet onsdag med en målsætning om at finde 76 millioner i budgettet. Det nye børnehus er en stor anlægssum og ved at skyde det et år, så får vi noget luft og finder de fleste af pengene, fortæller borgmesteren i Thisted Kommune, Niels Jørgen Pedersen (V). Optagelsesstop Baggrunden for projektet er et stigende børnetal i den lille landsby øst for Thisted. Børnetallet betyder, at den nuværende børnehave inden længe bliver alt for lille. Derfor besluttede man i 2021, at der skulle opføres en ny, større institution under navnet Sennels Børnehuse. - Vi står med rigtig store årgange, der påvirker børnehave, vuggestue og skolen. Vores børnehave kan ikke rumme antallet af tre til femårige her i byen, fortæller Annika Frøkjær Kanstrup. Derfor har man nu også taget en svær, men nødvendig beslutning. - Der er optagestop fra januar, fordi vi ikke fagligt kan forsvare at have så mange børn samlet i børnehaven, indtil vores store børn kommer videre i førskoleklassen, lyder det fra Annika Frøkjær Kanstrup. Det betyder, at familier må skubbe deres børn ud til nogle af kommunens andre institutioner. - Til stor frustration for forældrene, fortæller forkvinden. En lappeløsning Allerede nu står man med en akut mangel på plads til de børn, der allerede er optaget. Derfor skal der findes nogle midlertidige løsninger. - Børne- og familieforvaltningen har tænkt i pladser og det seneste, jeg har hørt, er snak om pavilloner, for vi er nødt til at gøre noget, så der er plads til børnene, fortæller Niels Jørgen Pedersen (V). Han forsikrer dog om, at man arbejder på den langsigtede løsning, såfremt at verdenssituationen ikke ændrer sig yderligere. - Ved mødet gav vi håndslag på, at byggeriet bliver udskudt et år mere, og så skal vi i gang. Der tænker jeg, vi er på sporet igen, så må vi finde pengene i budgettet for 2024, fortæller borgmesteren. Børnehuset i Sennels har været et projekt med flere kapitler. Allerede da det blev vedtaget at bygge ny børnehave, viste prognoserne, at babyboomet i den lille by ville kræve mere plads til børn og unge, end hvad der først var planlagt.

Referat:
En ny budgetaftale for Thisted Kommune betyder, at nødvendigt børnehus udskydes yderligere. Pavilloner til de mange børn kan blive en mulig løsning.